**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.04.2023, ora 08.00 – 16.04.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.04.2023, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Olt, Vedea, Argeș, bazinul superior și mijlociu al Ialomiței, afluenții din bazinul mijlociu si inferior ai Jiului și pe cele din Dobrogea, unde au fost staționare.

Pe râurile din bazinele hidrografice Bistrița (afluent al Siretului), Moldova, Suceava, Bașeu, Jijia și Bahlui, debitele au fost în creștere datorită precipitațiilor căzute în interval, cedării apei din stratul de zăpadă din zonele montane aferente și propagării, iar pe cursurile inferioare ale Jiului și Ialomiței creșterile s-au datorat numai propagării.

Scurgeri pe versanţi, torenţi şi pâraie, viituri rapide cu efecte de inundaţii locale şi creşteri mai importante de debite şi niveluri cu depășirea **COTELOR DE APĂRARE** s-au produs pe unele râuri din nord-estul țării datorită precipitațiilor sub formă de aversă mai însemnate cantitativ căzute în interval și propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Someș, Crasna, Barcău, Crișul Alb, Târnave, Bârzava, Caraş, Suceava, Moldova, Jijia, bazinul superior și mijlociu al Oltului, bazinul superior al Prahovei, pe cursurile Mureșului, Siretului, cursurile superioare ale Buzăului, Bârladului, Prutului și pe unii afluenţi ai Bistriţei, Trotuşului şi Bârladului.

Se situează peste **COTA DE INUNDAȚIE** râul Miletin la stația hidrometrică Șipote (250+32)-jud. IS și peste **COTA DE ATENȚIE** râul Bahlui la stația hidrometrică Hârlău (210+79)-jud. IS.

În interval au fost emise două **avertizări hidrologice** pentru fenomene imediate şi două **atenționări hidrologice** pentru fenomene imediate.

**Debitele vor fiîn creştere** datorită precipitațiilor prognozate, cedării apei din stratul de zăpadă și propagării pe râurile din bazinele hidrografice: Olt, Argeș, Vedea, Ialomița, Siret, Prut, Târnave, bazinul superior al Mureșului și pe cele din Dobrogea, iar pe celelalte vor fi în general în scădere.

Sunt posibile scurgeri importante pe versanţi, torenţi şi pâraie, viituri rapide cu posibile efecte de inundaţii locale şi creşteri de debite şi niveluri cu depășirea **COTELOR DE APĂRARE** pe unele râuri mici din zonele deal și munte din Muntenia, Dobrogea și Moldova datorită averselor însemnate cantitativ prognozate și propagării.

**DUNĂRE**

**Debitul la intrarea în ţară** (secţiunea Baziaş) în intervalul 15-16.04.2023 **a fost în scădere, având valoarea de** **6200 m3/s**, sub media multianuală a lunii **aprilie (7900 m3/s).**

În aval de Porţile de Fier debitele au fost în scădere pe sectorul Gruia-Brăila și în creștere pe sectorul Galați-Tulcea.

**Debitul la intrarea în ţară** (secţiunea Baziaş) **va fi** **în scădere (6100 m3/s).**

În aval de Porțile de Fier debitele vor fi în scădere pe sectorul Gruia-Galați şi în creștere uşoară pe sectorul Isaccea-Tulcea.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 15.04.2023, ora 09.00 –16.04.2023, ora 06.00**

**În ţară** vremea a fost mai caldă decât în mod normal la mijlocul lunii aprilie în regiunile sudice și local în centru și în est, iar în restul teritoriului valorile termice s-au situat în jurul mediilor climatologice. Cerul a fost variabil, cu înnorări și pe spații mici ploi slabe în primele ore în extremitatea de est-sud-est, iar după-amiaza și seara cu dezvoltări noroase convective în nord, în vest și în centru; local în Maramureș, nordul Transilvaniei și al Moldovei au fost averse ce au avut și caracter torențial, însoțite de frecvente descărcări electrice și intensificări de scurtă durată ale vântului; izolat au fost cantități de apă de peste 15...20 l/mp și căderi de grindină (confirmate din datele rețelei meteo pentru județele Botoșani și Iași, iar din surse externe pentru județele Sălaj, Suceava și Neamț). Noaptea cerul s-a înnorat treptat în regiunile sudice și, îndeosebi spre dimineață, pe suprafețe restrânse au fost averse slabe. În zona montană înaltă, în general la peste 1700 m altitudine, au fost precipitații sub formă de lapoviță, ninsoare sau averse de măzăriche. Vântul a suflat slab și moderat, cu intensificări la munte, mai ales în masivele cele mai înalte ale Carpaților Meridionali, unde rafalele au depășit 65...75 km/h, determinând temporar transport de zăpadă, dar pe arii restrânse și în zonele joase din vest, centru și nord, în special asociat averselor, când pentru scurt timp vitezele au depășit 50...55 km/h. Este strat de zăpadă la munte, unde măsura la ora 21*,* pe platformele stațiilor meteorologice,până la 254 cm în Munții Făgăraș și 242 cm în Munții Bucegi. Temperaturile maxime s-au încadrat între 12 grade la Darabani și 23 de grade la București-Filaret; la ora 6 se înregistrau valori termice între -1 grad la Miercurea Ciuc și 14 grade la Oravița. S-a semnalat ceață -la începutul intervalului pe spații mici în Transilvania și în sudul Banatului, iar spre sfârșitul acestuia în nordul Moldovei.

**Observație:** în intervalul de diagnoză au fost în vigoare 8 mesaje de atenționare cod galben pentru fenomene meteorologice periculoase imediate, 3 emise de către SRPV Cluj, 3 de către SRPV Bacău, 2 de către SRPV Sibiu.

**La Bucureşti** vremea a fost în general frumoasă și s-a menținut mai caldă decât normal la mijlocul lunii aprilie, cu o maximă a temperaturii aerului de 21 de grade la Afumați și Băneasa și 23 de grade la Filaret. Cerul a fost variabil spre senin ziua, apoi înnorările s-au accentuat treptat. Vântul a suflat slab și moderat. La ora 6 se înregistrau 8 grade la Afumați, 9 grade la stația meteo Băneasa și 10 grade la Filaret.

**3. Prognoza meteorologică în intervalul 16.04.2023, ora 09.00–17.04.2023, ora 9.00**

**În ţară** regimul termic va fi caracterizat de valori în jurul celor normale pentru mijlocul lunii aprilie în sud și sud-vest și se vor situa peste mediile climatologice în rest; astfel, temperaturile maxime se vor încadra între 13...14 grade pe litoral și 22 de grade în extremitatea nord-vestică, iar minimele vor fi cuprinse între 5 și 10 grade. Cerul va avea înnorări temporar accentuate și vor fi perioade cu averse, pe alocuri însoțite de descărcări electrice în estul, sudul, sud-vestul și parțial în centrul țării, iar mai ales noaptea pe spații mai mici și în celelalte zone. Vor fi condiții de grindină, iar cu o probabilitate mai mare în Oltenia, Muntenia, Moldova și în zonele montane aferente, local cantitățile de apă vor fi mai însemnate (peste 15...25 l/mp). La altitudini de peste 1800 m, în special în Carpații Meridionali, trecător vor fi precipitații mixte. Vântul va sufla slab și moderat, cu ușoare intensificări la munte și temporar în sud, în centru și în est.

**La Bucureşti** valorile termice diurne vor scădea față de cele din ziua precedentă și vor deveni apropiate de cele normale la mijlocul lunii aprilie; astfel temperatura maximă va fi de 16...17 grade, iar minima în jurul a 8 grade. Cerul va avea înnorări și vor fi perioade cu averse, posibil moderate cantitativ și însoțite de descărcări electrice. Vântul va sufla în general moderat, cu rafale de până la 35...40 km/h.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Alba și I.G.S.U.** informează că în data de 15.04.2023, în jurul orei 16:50, s-a produs un incendiu pe amplasamentul Remat Alba S.A. de pe str. București nr. 88 din municipiul Alba Iulia, în care au ars cu degajări mari de fum materiale rezultate din dezmembrări VSU, textile, anvelope și banchete de pe o suprafață de cca 1000 mp. Incendiul a fost stins de echipajele I.S.U. Alba în jurul orei 18:00.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE